J e g y z ő k ö n y v

**Készült:** a Bezenye Községi Önkormányzat Képviselő-testületének 2023. október 17. napján a közmeghallgatást követően a Papréti Kultúrház dísztermében megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 19:10 órakor megnyitja. Megállapítja, hogy az ülés határozatképes, mivel a 7 megválasztott képviselőből 4 képviselő jelen van. Nusser Györgyné, Antonovich Gáspár és Kammerhofer Lívia egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Hiltser Mátyás és Sándor Vincéné képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és szavazásra teszi fel annak elfogadását.

A képviselő-testület *egyhangúlag, 4 igen szavazattal* az alábbi határozatot hozza:

**169/2023. (X. 17.) határozat**

Bezenye Községi Önkormányzat képviselő-testülete a 2023. október 17-i rendkívüli ülésén az alábbi napirendi pontokat tárgyalja:

1. Tájékoztatás az előző testületi ülés óta hozott intézkedésekről, eredményekről
2. Iskolaorvosi szerződés
3. Kiegészítő támogatás átcsoportosítása – Bezenyei Százszorszép Óvoda
4. Az önkormányzat szervezeti és működési szabályzatáról szóló rendeletének módosítása
5. Köztisztviselő jubileumi jutalma

Felelős: Márkus Erika polgármester

Határidő: azonnal

1. **napirendi pont**

Tájékoztatás az előző testületi ülés óta hozott intézkedésekről, eredményekről

Márkus Erika polgármester elmondja, hogy a tájékoztató az SZMSZ szerint szóban történik. A közmeghallgatáson részletesen beszámolt, ezen felül elmondja, hogy az általános pénzügyi helyzet ismertetése a heti rendszerességgel megtörténik, a betétlekötés folyamatos. Szigetközi Tájegységi értéknap volt, ahol a Bezenyei Tájház felkerült a szigetközi értéktárba. Az önkormányzat épületének kormányzati támogatásból finanszírozott felújításának elszámolását elfogadta a Belügyminisztérium. Az Idősek napi rendezvény meghívójának kiosztása folyamatban van. A Művelődési Ház belső felújításának munkálatai a végéhez közelednek, projektzáró rendezvényt az idősek napjával egybekötve tartják.

A polgármester kérdezi, hogy van-e kérdés, észrevétel.

Sándor Vincéné képviselő kérdezi, hogy az óvodai álláshirdetésekre van-e már jelentkező.

A polgármester elmondja, hogy tudomása szerint nincs.

Szakos Géza képviselő kérdezi, hogy a Kossuth utca felújítása hol tart.

A polgármester elmondja, hogy a reziliencia vizsgálatra várnak az első mérföldkő beadásához. Az első mérföldkövet az Irányító Hatóságnak jóvá kell hagynia, erre várnak most.

Szakos Géza képviselő kérdezi, hogy ennek ki a felelőse.

A polgármester elmondja, hogy a polgármester és a képviselő-testület. Hozzáfűzi, hogy ő is szeretné, ha már a kivitelezésnél tarthatnának.

Szakos Géza képviselő kérdezi, hogy a művelődési házzal is ugyanez-e a helyzet.

A polgármester elmondja, hogy a belső felújítás már a finisben van. Ahogy a beszámolójában is elmondta, az idősek napi rendezvényen már átadó ünnepség lesz.

Szakos Géza képviselő kérdezi, hogy a művelődési ház tetőfelújításával és a sportpályával mi a helyzet.

A polgármester elmondja, hogy az is TOP\_PLUSZ pályázatos, így az is az első mérföldkő jóváhagyására vár.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**170/2023. (X. 17.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont**

Iskolaorvosi szerződés

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel.

Szakos Géza képviselő kérdezi, hogy ez a feladat miért a mi feladatunk. Nem az iskola fenntartója vagy az állam az illetékes?

A polgármester elmondja, hogy nem, az önkormányzat feladata az iskolaorvosi feladatok ellátásának biztosítása.

Mivel több kérdés nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**171/2023. (X. 17.) határozat**

Bezenye Községi Önkormányzat Képviselő-testülete az iskola-egészségügyi ellátásról szóló 26/1997. (IX. 3.) NM rendeletben foglaltak alapján az iskola-egészségügyi ellátás feladatára Dr. Iván Endre és Társa Bt.-vel köt megállapodást a mellékletben foglaltak szerint.

Felelős: Márkus Erika polgármester

Határidő: 2023. október 30.

1. **napirendi pont**

Kiegészítő támogatás átcsoportosítása – Bezenyei Százszorszép Óvoda

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel az előterjesztéssel kapcsolatosan.

Mivel kérdés nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**172/2023. (X. 17.) határozat**

Bezenye Községi Önkormányzat Képviselő-testülete úgy határoz, hogy az 1.2. *A települési önkormányzatok köznevelési feladatainak támogatása jogcímeihez biztosított kiegészítő támogatás* 5.212.959,-Ft összegét az önkormányzat általános tartaléka (K513) terhére, az óvoda intézményfinanszírozás (K915) költséghely javára átcsoportosítja.

Felhívja a tisztségviselőket, hogy a határozat végrehajtása érdekében a szükséges intézkedéseket tegyék meg.

Felelős: Márkus Erika polgármester

 Wiegerné Mészáros Erika jegyző

Határidő: 2023. október 31.

1. **napirendi pont**

Az önkormányzat szervezeti és működési szabályzatáról szóló rendeletének módosítása

A polgármester felkéri a jegyzőt, hogy ismertesse az előterjesztést.

Wiegerné Mészáros Erika jegyző ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel.

Sándor Vincéné képviselő kérdezi, hogy volt róla szó, hogy az elhagyott hulladékról alkotnak majd rendeletet.

A polgármester elmondja, hogy rendeletet alkotni a következő, rendes testületi ülésen tudnak.

Sándor Vincéné képviselő kérdezi, hogy akkor ez nincs ugye elfelejtve.

Wiegerné Mészáros Erika azt válaszolja, hogy nincs.

Mivel több kérdés, észrevétel nem érkezett, a polgármester szavazásra teszi fel a határozati javaslatot a törvényességi felhívással kapcsolatosan.

A képviselő-testület *egyhangúlag, 4 igen szavazattal* az alábbi határozatot hozza:

**173/2023. (X. 17.) határozat**

Bezenye Községi Önkormányzat Képviselő-testülete a GY/04/1117-1/2023. számú törvényességi felhívást megtárgyalta, az abban foglaltakat tudomásul vette, az önkormányzat Szervezeti és Működési Szabályzatáról szóló 7/2019. (XII. 2.) rendeletét módosítja a felhívásban foglaltak alapján.

Felelős: Márkus Erika polgármester

Határidő: azonnal

A képviselő-testület *egyhangúlag, 4 igen szavazattal* az alábbi rendeletet alkotja:

**19/2023. (X. 18.) önkormányzati rendelet**

Bezenye Községi Önkormányzat Képviselő-testülete az önkormányzat Szervezeti és Működési Szabályzatáról szóló 7/2019. (XII. 2.) önkormányzati rendelet módosításáról szóló önkormányzati rendeletét – a melléklet szerinti tartalommal - megalkotja.

1. **napirendi pont**

Köztisztviselő jubileumi jutalma

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi, hogy van-e kérdés, észrevétel.

Wiegerné Mészáros Erika hozzáfűzi, hogy olvasta Szakos Géza képviselő levelét, melyben előzetesen a jogosultság alátámasztását kérte. Elmondja, hogy a testületnek nem arról kell döntenie, hogy jogos-e a jubileumi jutalom, hanem arról, hogy a Bezenyére jutó összeget az általános tartaléka terhére biztosítja-e, ugyanis a költségvetés tárgyalásakor ez a tétel nem lett betervezve.

Szakos Géza képviselő elmondja, hogy ő csak azért aggályoskodik, mert úgy néz ki, hogy jogos volt a kérésük a bizonyítást illetően egy nem olyan régi, másik esetben. (A polgármester jubileumi jutalmára céloz.) Kérdezi továbbá, hogy az érintett kolléga bezenyei ügyekkel is foglalkozik-e.

A jegyző elmondja, hogy nem, a kolléga a levéli kirendeltségen dolgozik, de a közös hivatal köztisztviselőjéről van szó, és a három önkormányzat lakosságszám arányosan osztozik a költségeken a megállapodásnak megfelelően.

Mivel több kérdés nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**174/2023. (X. 17.) határozat**

Bezenye Községi Önkormányzat Képviselő-testülete úgy határoz, hogy a közös önkormányzati hivatal köztisztviselője 35 éves jubileumi jutalma kifizetése érdekében 393.240.- Ft –ot biztosít pénzeszköz átadás jogcímén az önkormányzat 2023. évi költségvetésének általános tartaléka terhére.

Felhívja a polgármestert, hogy a határozat végrehajtása érdekében a szükséges intézkedéseket tegye meg.

Felelős: Márkus Erika polgármester

Határidő: 30 nap

A polgármester kérdezi, hogy van-e egyéb kérdés, észrevétel.

Kammerhofer Róbert megköszöni a barátságos hangulatot, és hogy a polgármester ilyen demokratikus körülményeket tudott biztosítani.

Mivel több kérdés, észrevétel nem érkezett, a polgármester megköszöni a részvételt és az ülést 19:29 órakor bezárja.

k.m.f.

 **Márkus Erika Wiegerné Mészáros Erika**

 polgármester jegyző

Jegyzőkönyv hitelesítők:

 **Hiltser Mátyás Sándor Vincéné**

 jegyzőkönyv hitelesítő jegyzőkönyv hitelesítő